text: I næste uge risikerer du at ryge i en fartkontrol
  20 marts 2013 kl. 10.15
  I påskeugen vil politiet lave massive hastighedskontroller.
  Du risikerer i næste uge, at din hastighed bliver målt både med laser, fra politibiler og fra vogne med fotoudstyr.
  Samtidig vil de syd- og sønderjyske kommuner vil sætte kampagne-tavler op på udvalgte strækninger, hvor erfaringen viser, at der bliver kørt for hurtigt.
  - Der skal en fælles indsats til mellem politiet og kommunerne for at gøre bilisterne opmærksomme på, at hastigheden skal overholdes, siger lederen af færdselsafdelingen hos Syd- og Sønderjyllands Politi, vicepolitiinspektør Jesper Hansen.
  - Vi har naturligvis alle en interesse i, at kommunernes og samfundets udgifter til tilskadekomne i trafikken bliver reduceret, siger Haderslevs borgmester Jens Chr. Gjesing. 
  - Men det vigtigste er, at vi i et styrket samarbejde mellem politiet og kommunerne kan hjælpe med at sikre, at færre bliver ramt af de store menneskelige omkostninger, som en trafikulykke kan skabe. Når kommunerne bakker op omkring politiets påskekontroller, så er det netop en konsekvens af, at vi har besluttet at have fokus på trafiksikkerheden i Syd- og Sønderjylland, siger Jens Chr. Gjesing.
  